Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 11/04)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig i punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: artikel 5

BOB ( ) BGB (x)

Nationalt sagsnummer: EL-09/01-5

1. Medlemsstatens ansvarlige myndighed Navn: Landbrugsministeriet, Afdelingen for Skov- og agerbrug

Tlf. (30-10) 212 41 78

Fax (30-10) 524 80 13.

2. Ansøgende sammenslutning 2.1. Navn: Selskabet til Udvikling af Primærsektoren i Mélitiéo Kommune.

2.2. Addresse: Moraïtika Kerkyras, GR-49084 Korfu.

2.3. Sammensætning: producent/forarbejdningsvirksomhed (x) andet ( ).

3. Produktets art Kategori 1.5 - Fedtstoffer.

4. Varespecifikation

(sammenfatning af betingelserne i artikel 4, stk. 2)

4.1. Navn: "Άγιος Ματθαίος Κερκύρας" (Agios Mathaios Kerkyras).

4.2. Beskrivelse: Oliventræet tilhører olivenfamiliens Olea-slægt. Den oliven, der dyrkes, er arten Olea europea sativa. Den omfatter en lang række forædlede sorter, der formeres ved hjælp af stiklinger eller ved podning. Oliventræet er et stedsegrønt træ, der trives i varme og tørre områder. Det er ét af de få træer, der kan bære frugt selv på ufrugtbar, stenet jord. Det bliver 15-20 m højt. De vigtigste produkter i olivenproduktionen er olivenolie og spiseoliven.

Olivenolie fremstilles ved presning af frugten. Det er en vigtig fødevare og en meget vigtig bestanddel i middelhavskosten, som nylige undersøgelser har vist er en af de sundeste.

4.3. Geografisk område: Dyrkningsområdet for Koronéiki-olivensorten, der anvendes til fremstilling af den jomfruolie, som der ansøges om BGB-registrering af, ligger omkring Agios Matheosi i kommunen Melitiïs i præfekturet Kerkira. Der er i alt ca. 25000 træer af sorten Koroneiki i det pågældende dyrkningsområde, hvilket svarer til ca. 12,7 % af det samlede antal oliventræer i dyrkningsområdet.

4.4. Bevis for oprindelse: Olivendyrkningen i Grækenland har været kendt lige siden antikken, sådan som det fremgår af historiske kilder og arkæologiske fund. Ved udgravninger i Faistos har man således fundet olivenfrø fra den mellemminoiske tid (2000-1800 før Kristi fødsel). Oliventræet har fra antikken og frem nu til været det mest typiske træ i det græske landskab, og det er uløseligt forbundet med dette lands kultur og kost. Dets historie tager sin begyndelse ved middelhavslandenes og Lilleasiens kyster. I Grækenland går træets historie tilbage til antikken. Oliventræet havde sin plads i kosten, religionen og kunsten, og olivenkvisten blev anvendt som symbol på fred, visdom og sejr. Vinderne ved de olympiske lege modtog som sejrspræmie en vild olivenkvist (kotinos), og Athena blev Attikas gudinde, da hun præsenterede oliventræet som en kilde til rigdom.

Homer nævner olivendyrkningen på Korfu, faiakernes ø. Den var imidlertid ikke særlig vigtig, for det var vindyrkningen, der havde den største betydning på øen. Denne situation forblev omtrent den samme indtil det 16. århundrede. I begyndelsen af det 17. århundrede, hvor Korfu var under Venedigs kontrol, blev jordejerne med en form for subvention tilskyndet til at opgive vindyrkningen og gå over til omfattende olivendyrkning. Denne ordning var så stor en succes, at datidens rejsende taler om én stor olivenlund af helt imponerende dimensioner.

Siden da har olivendyrkningen udgjort det vigtigste erhverv for Korfus landbefolkning og navnlig blandt indbyggerne i kommunen Agios Mathaios. De særlige klimatiske forhold og jordbundsforhold i området og de særlige dyrkningstraditioner, der er baseret på erfaringer langt tilbage i tiden, bidrager til, at der her kan produceres en olivenolie af bemærkelsesværdig kvalitet. D. Sarakaménos, en af Grækenlands første agronomer, talte således om "en olie, som, hvis den fremstilles på den rigtige måde, er den fineste af alle spiseolier".

4.5. Fremstillingsmetode: Olivenhøsten begynder i midten af november, når frugten er moden. Høstarbejderne står på jorden eller på en stige og slår forsigtigt på de frugtbærende olivengrene med en kæp, således at man undgår beskadigelser og efterfølgende sygdomsangreb. Olivenerne samles op i særlige net, der er ophængt under træerne.

Efter at bladene er fjernet, anbringes olivenerne i sække med 50 kg eller i plastickasser. De transporteres derefter til en af de syv møller i det afgrænsede geografiske område (seks møller med centrifugeanlæg og en traditionel mølle). Disse møller har tilstrækkelig kapacitet til at klare den lokale olivenproduktion.

Efter klargøring vaskes og males olivenerne, hvorefter massen æltes i 30 minutter ved en temperatur, der ikke må overstige 30 °C. Herefter udvindes olien ved centrifugering eller, i den traditionelle mølle, ved presning.

Det materiale, der kommer i kontakt med olivenmassen og olivenolien, er af rustfrit stål. Olivenolien opbevares derefter i rustfri reservoirer, indtil den skal sælges.

4.6. Tilknytning: Koronéiki, som er en af de fineste græske olivensorter, anvendes udelukkende til fremstilling af ekstrafin jomfruolie. Denne olivenolies egenskaber er et resultat af områdets særlige jordbundsforhold og klimatiske forhold. Der er tale om det nordligste dyrkningsområde for denne sort i Grækenland. Klimaet i området er tempereret som i den øvrige del af Grækenland, men man finder samtidig her nogle af landets største nedbørsmængder. Hertil kommer, at olivenerne dyrkes på skrånende middelfrugtbare jorder. Alle disse særlige omstændigheder gør, at der kan fremstilles et enestående produkt.

4.7. Kontrolinstans: Navn: Præfekturet for Korfu, Afdelingen for Agerbrug

Adresse: Samara 13, GR-49100 Korfu.

4.8. Mærkning: Emballagen skal være forsynet med angivelserne "Πάρτθενο Ελαιολάδο 'Αγίος Ματηαίος Κερκύρας' PGE" (BGB "Agios Mathaios Kerkyras"-jomfruolie) samt angivelserne i artikel 4, stk. 7, i det præsidentielle dekret nr. 61/93.

4.9. Krav i nationale bestemmelser: De generelle bestemmelser i det præsidientelle dekret nr. 61/93 vedrørende BOB og BGB finder anvendelse.

EF-nr.: G/EL/00214/01.11.15.

Dato for modtagelsen af den fuldstændige ansøgning: 15 november 2001.